CELEX: 22005D0297
Language: sk
Date: 2005-03-08 00:00:00
Title: 2005/297/ES: Rozhodnutie Rady ministrov AKT–ES č. 1/2005 z 8. marca 2005 o prijatí rokovacieho poriadku Rady ministrov AKT–ES

14.4.2005   
            
            
               SK
            
            
               Úradný vestník Európskej únie
            
            
               L 95/44
            
         
      ROZHODNUTIE RADY MINISTROV AKT–ES č. 1/2005
   z 8. marca 2005
   o prijatí rokovacieho poriadku Rady ministrov AKT–ES
   (2005/297/ES)
   RADA MINISTROV AKT–ES,
   so zreteľom na Dohodu o partnerstve krajín AKT-ES, podpísanú v Cotonou 23. júna 2000, najmä na jej článok 15 ods. 5,
   keďže:
   
               (1)
            
            
               Rozhodnutím č. 1/2001 z 30. januára 2001 Výbor veľvyslancov AKT-ES prijal rokovací poriadok Rady ministrov AKT-ES delegovaním právomocí.
            
         
               (2)
            
            
               Sú potrebné určité zmeny a doplnenia, ktoré zohľadňujú pristúpenie nových členských štátov k Európskej únii.
            
         
               (3)
            
            
               Na 29. zasadnutí Rady ministrov AKT-ES, ktoré sa konalo 6. mája 2004 v Gaborone v Botswane, bolo prijaté rozhodnutie zodpovedajúcim spôsobom zmeniť a doplniť rokovací poriadok,
            
         ROZHODLA TAKTO:
   Článok 1
   Dátumy a miesta zasadnutí
   1.   Podľa článku 15 ods. 1 Dohody o partnerstve krajín AKT-ES, ďalej len „dohoda AKT-ES“, Rada ministrov AKT-ES, ďalej len „rada“, obvykle zasadá raz ročne a v prípade potreby na žiadosť jednej zo strán.
   2.   Radu zvoláva jej predseda. Dátumy zasadnutí sa určia vzájomnou dohodou medzi stranami.
   3.   Rada zasadá buď tam, kde sa obvykle konajú zasadnutia Rady Európskej únie, alebo v sídle sekretariátu skupiny AKT štátov alebo v meste jedného z AKT štátov v súlade s rozhodnutím prijatým radou.
   Článok 2
   Program zasadnutí
   1.   Predbežný program pre každé zasadnutie zostaví predseda. Oznámi sa ostatným členom rady aspoň 30 dní pred začiatkom zasadnutia. Predbežný program sa skladá z bodov, v súvislosti s ktorými predseda obdržal žiadosť o zaradenie do programu aspoň 30 dní pred začiatkom zasadnutia.
   Predbežný program obsahuje body, ku ktorým bola sekretariátu rady včas odovzdaná dokumentácia, aby sa mohla postúpiť členom rady a členom Výboru veľvyslancov AKT-ES, ďalej len „výbor“, aspoň 21 dní pred začiatkom zasadnutia.
   2.   Rada prijíma program na začiatku každého zasadnutia. V naliehavých prípadoch môže rada na žiadosť AKT štátov alebo Spoločenstva rozhodnúť, že do programu zahrnie body, pri ktorých neboli dodržané lehoty ustanovené v odseku 1.
   3.   Predbežný program sa môže rozdeliť na časť A, časť B a časť C.
   Časť A obsahuje body, ktoré môže rada schváliť bez prerokovania.
   Časť B obsahuje body, ktoré musí rada pred schválením prerokovať.
   Body v časti C sa prerokujú neformálnou výmenou názorov.
   Článok 3
   Rokovania
   1.   V súlade s článkom 15 ods. 3 dohody AKT-ES rada ministrov prijíma svoje rozhodnutia vzájomnou dohodou strán.
   2.   Rokovania rady sú platné, len ak je prítomná aspoň polovica členov Rady Európskej únie, jeden člen Komisie Európskych spoločenstiev (ďalej len „Komisia“) a dve tretiny členov zastupujúcich vlády AKT štátov.
   3.   Všetci členovia rady, ktorí sa nemôžu zúčastniť, môžu byť zastúpení. V tomto prípade to oznámia predsedovi a uvedú osobu alebo delegáciu oprávnenú, aby ich zastupovala. Zástupca vykonáva všetky práva člena, ktorý sa nemohol zúčastniť.
   4.   Členov rady môžu sprevádzať poradcovia, aby im pomáhali.
   5.   Zloženie každej delegácie sa oznámi predsedovi pred začiatkom každého zasadnutia.
   6.   Zástupca Európskej investičnej banky, ďalej len „banka“, sa zúčastňuje zasadnutí rady, keď sú na programe záležitosti z oblastí, ktoré sa týkajú banky.
   Článok 4
   Písomné postupy
   Rada sa môže rozhodnúť, že o naliehavých záležitostiach prijme rozhodnutie prostredníctvom korešpondencie. Súhlas s takýmto postupom sa môže získať počas zasadnutia rady alebo v rámci výboru.
   V rovnakom čase, ako sa rozhoduje o tomto postupe, sa môže stanoviť lehota, v rámci ktorej sa musí odpovedať. Po uplynutí tejto lehoty predseda rady na základe správy dvoch tajomníkov rady rozhodne, či sa so zreteľom na obdržané odpovede môže vzájomná dohoda považovať za dosiahnutú.
   Článok 5
   Výbory a pracovné skupiny
   Rada môže zriadiť výbory a pracovné skupiny, aby vykonávali prácu, ktorú považuje za potrebnú, a najmä aby pripravovali jej rokovania, ak je to vhodné, o oblastiach spolupráce alebo konkrétnych aspektoch partnerstva.
   Dohľadom nad prácou týchto výborov a pracovných skupín sa môže poveriť výbor.
   Článok 6
   Ministerské podskupiny
   Bez toho, aby boli dotknuté ustanovenia článku 5, rada môže počas svojich zasadnutí poveriť prípravou svojich rokovaní a záverov o konkrétnych bodoch programu podskupiny ministrov, zložené na paritnom princípe.
   Článok 7
   Ministerské výbory
   1.   V súlade s článkom 83 dohody AKT-ES sa týmto zriaďuje Výbor AKT-ES pre spoluprácu pri financovaní rozvoja. Rokovací poriadok pre tento výbor prijíma rada.
   2.   Rada preskúma otázky obchodnej politiky a správy Spoločného ministerského výboru AKT-ES pre obchod, zriadeného článkom 38 dohody AKT-ES.
   Článok 8
   Zúčastnené štáty so štatútom pozorovateľa
   1.   Zástupcovia signatárskych štátov dohody AKT-ES, ktoré v čase, keď dohoda nadobudla platnosť, neukončili postupy uvedené v jej článku 93 ods. 1 a 2, sa zasadnutí rady môžu zúčastňovať ako pozorovatelia. V tomto prípade môžu byť oprávnené, aby sa zúčastňovali rozpráv rady.
   2.   Rovnaké pravidlo sa vzťahuje na krajiny uvedené v článku 93 ods. 6 dohody AKT-ES.
   3.   Rada môže oprávniť zástupcov krajiny, ktorá sa uchádza o pristúpenie k dohode AKT-ES, aby sa zúčastňovali rokovaní rady ako pozorovatelia.
   Článok 9
   Dôvernosť a úradné publikácie
   1.   Pokiaľ sa nerozhodne inak, zasadnutia rady nie sú verejné. Na prístup na zasadnutia rady sa vyžaduje priepustka.
   2.   Bez toho, aby boli dotknuté iné platné ustanovenia, na rokovania rady sa vzťahuje služobné tajomstvo, pokiaľ rada nerozhodne inak.
   3.   Každá strana sa môže rozhodnúť, že uverejní rozhodnutia, uznesenia, odporúčania a stanoviská rady vo svojich úradných publikáciách.
   Článok 10
   Dialóg s mimovládnymi účastníkmi
   1.   Rada môže prizvať hospodárskych a sociálnych zástupcov občianskej spoločnosti v AKT štátoch a v štátoch Európskej únie, aby sa zúčastnili výmeny názorov na okraji jej bežných zasadnutí, aby ich informovala a vypočula si ich stanoviská a návrhy k bodom programu.
   2.   Výmeny názorov so zástupcami občianskej spoločnosti organizuje sekretariát rady. So súhlasom Komisie môže touto úlohou poveriť organizácie zastupujúce občiansku spoločnosť. Sekretariát rady môže predovšetkým zveriť prácu, ktorá súvisí s výmenou názorov s hospodárskymi a sociálnymi zástupcami občianskej spoločnosti AKT štátov a EÚ, Hospodárskemu a sociálnemu výboru Európskych spoločenstiev.
   3.   O bodoch programu, ktoré sa majú prerokovať s mimovládnymi účastníkmi, rozhoduje predseda na základe návrhu sekretariátu rady. Tie sa oznámia ostatným členom rady súčasne s predbežným programom každého zasadnutia.
   Článok 11
   Regionálne a subregionálne organizácie
   Regionálne a subregionálne organizácie AKT krajín môžu byť na zasadnutiach rady a výboru zastúpené ako pozorovatelia s predchádzajúcim súhlasom rady.
   Článok 12
   Oznámenia a zápisnice zo zasadnutí
   1.   Všetky oznámenia ustanovené v tomto rokovacom poriadku predkladá sekretariát rady zástupcom AKT štátov, Sekretariátu skupiny AKT štátov, stálym zástupcom členských štátov, Generálnemu sekretariátu Rady Európskej únie a Komisii.
   Tieto oznámenia sa zasielajú aj prezidentovi banky, ak sa banky týkajú.
   2.   Z každého zasadnutia sa robí zápisnica, kde sa zaznamenávajú najmä rozhodnutia, ktoré rada prijala.
   Po jej schválení radou zápisnicu podpisuje úradujúci predseda a dvaja tajomníci rady a uchováva sa v archívoch rady. Kópia zápisnice sa zasiela príjemcom uvedeným v odseku 1.
   Článok 13
   Dokumentácia
   Pokiaľ sa nerozhodne inak, rada rokuje na základe dokumentov vypracovaných v úradných jazykoch strán.
   Článok 14
   Forma aktov
   1.   Rozhodnutia, uznesenia, odporúčania a stanoviská sa v zmysle článku 15 ods. 3 dohody AKT-ES delia na články.
   Končia sa formuláciou „V ... dňa ...“, ktorý je dátumom ich prijatia radou.
   2.   Rozhodnutia v zmysle článku 15 ods. 3 dohody AKT-ES majú názov „Rozhodnutie“, po ktorom nasleduje poradové číslo, dátum prijatia a opis ich predmetu.
   V rozhodnutiach sa uvádza deň, ktorým nadobúdajú účinnosť. Zahŕňajú túto vetu: „Od AKT štátov, Spoločenstva a jeho členských štátov sa vyžaduje, aby každý za seba podnikol kroky nevyhnutné pre vykonanie tohto rozhodnutia.“
   3.   Uznesenia, vyhlásenia, odporúčania a stanoviská v zmysle článku 15 ods. 3 dohody AKT-ES majú názov „Uznesenie“, „Vyhlásenie“, „Odporúčanie“ alebo „Stanovisko“, po ktorom nasleduje poradové číslo, dátum prijatia a opis ich predmetu.
   4.   Akty prijaté radou podpisuje predseda a uchovávajú sa v archívoch rady.
   Tieto akty predkladajú dvaja tajomníci rady príjemcom uvedeným v článku 12 ods. 1.
   Článok 15
   Predsedníctvo
   Funkciu predsedu rady vykonáva striedavo:
   
               —
            
            
               od 1. apríla do 30. septembra člen vlády AKT štátu,
            
         
               —
            
            
               od 1. októbra do 31. marca člen Rady Európskej únie.
            
         Článok 16
   Výbor
   1.   Rada môže delegovať časť svojich právomocí na výbor v súlade s článkom 15 ods. 4 dohody AKT-ES.
   2.   Podmienky, za ktorých výbor zasadá, ustanovuje jeho rokovací poriadok.
   3.   Výbor zodpovedá za prípravu zasadnutí rady a za vykonanie každej úlohy, ktorou ho rada poverí.
   Článok 17
   Účasť na Spoločnom parlamentnom zhromaždení
   Keď sa rada zúčastňuje zasadnutí Spoločného parlamentného zhromaždenia, zastupuje ju jej predseda.
   Ak sa ich predseda nemôže zúčastniť, určí člena, ktorý ho zastúpi.
   Článok 18
   Konzistentnosť v politikách Spoločenstva a vplyv na vykonávanie dohody AKT-ES
   1.   Keď AKT štáty požiadajú o konzultácie podľa článku 12 dohody AKT-ES, tieto konzultácie sa uskutočnia bezodkladne, spravidla do pätnástich dní od požiadania.
   2.   Zodpovedným orgánom môže byť rada, výbor, jeden z dvoch ministerských výborov uvedených v článku 7 alebo ad hoc pracovná skupina.
   Článok 19
   Sekretariát
   Sekretariát rady a výboru spolu riadia dvaja tajomníci.
   Títo dvaja tajomníci sú vymenovaní po spoločnej konzultácii, jeden AKT štátmi a druhý Spoločenstvom.
   Tajomníci vykonávajú svoje povinnosti celkom nezávisle, jedine s ohľadom na záujmy dohody, a nesmú žiadať ani prijímať pokyny od žiadnej vlády, organizácie ani iného orgánu, než je rada alebo výbor.
   Korešpondencia určená rade sa posiela jej predsedovi do sídla sekretariátu rady.
   Článok 20
   Toto rozhodnutie ruší a nahrádza rozhodnutie Výboru veľvyslancov AKT-ES č. 1/2001 z 30. januára 2001 o prijatí rokovacieho poriadku Rady ministrov AKT-ES.
   
      V Bruseli 8. marca 2005
      
         
            Za Radu ministrov AKT–ES
         
         
            predseda
         
         J. ASSELBORN